Δούκισσα Νομικού

Πρώιμα χρόνια

Γεννήθηκε στις 7 Νοεμβρίου του 1986 στον Πειραιά και μεγάλωσε στην Βουλιαγμένη. Είναι κόρη του τραγουδιστή Νίκου Νομικού ενώ η μητέρα της, Ούρσουλα κατάγεται από την Γερμανία. Έχει έναν μεγαλύτερο αδερφό, τον Νικήτα (γενν. 1985). Μετά το σχολείο, αποφοίτησε στο Οικονομικό Πανεπιστήμιο Αθηνών, ενώ παράλληλα με τις σπουδές της ξεκίνησε να εργάζεται ως μοντέλο για το πρακτορείο της Κρίστυς Κρανά.

Τηλεόραση

Έκανε το τηλεοπτικό της ντεμπούτο, το 2007, μέσα από τη συμμετοχή της τα καλλιστεία του ΑΝΤ1, όπου εξελέγη Σταρ Ελλάς. Το 2008, επιλέχθηκε για το ρόλο της συμπαρουσιάστριας στην ψυχαγωγική εκπομπή του Alter, «LifeStyle», στο πλευρό του Νίκου Παπαδάκη ενώ το 2009, υπέγραψε συμβόλαιο με το κανάλι Mega και ξεκίνησε να παρουσιάζει την ψυχαγωγική εκπομπή «Όμορφος Κόσμος το πρωί» με τους Κατερίνα Καινούργιου, Δημήτρη Ουγγαρέζο και Μαρία Αραμπατζή. Την ίδια χρονιά, έκανε και μια σύντομη εμφάνιση στη σειρά Η Πολυκατοικία, στο ίδιο κανάλι. Τη σεζόν 2010-2011 ήταν ρεπόρτερ στο green room του talent show Just the 2 Of Us με κεντρικό παρουσιαστή τον Γιώργος Καπουτζίδη.
Το καλοκαίρι του 2011, πήρε μεταγραφή για το κανάλι Alter και λίγο αργότερα, ξεκίνησε να παρουσιάζει ξανά την εκπομπή LifeStyle, αυτή τη φορά μόνη της. Η εκπομπή όμως σταμάτησε νωρίς, εξαιτίας της διακοπής όλων των προγραμμάτων του σταθμού λόγω οικονομικών προβλημάτων, αλλά και τη μετέπειτα διακοπή λειτουργίας του σταθμού. 
Έπειτα, υπέγραψε συμβόλαιο με το κανάλι ΑΝΤ1. Τον Ιανουάριο του 2012, ξεκίνησε να παρουσιάζει την εκπομπή Laugh Attack με τον Παναγιώτη Χατζηδάκη ενώ τη σεζόν 2012-2013, βρίσκονταν για πρώτη φορά στο πλευρό του Θέμου Αναστασιάδη, ως συμπαρουσιάστρια, στη σατιρική εκπομπή Όλα. Η συνεργασία τους συνεχίστηκε για ακόμη πέντε σεζόν, στις εκπομπές Όλα μπάχαλο φέτος (2013-2014), Όλα Μπιπ (2014-2015), Όλα πρώτη φορά (2015-2016) και Όλα Ξεκόλλα (2016-2017). Παράλληλα, από το 2013 μέχρι το 2015 ανέλαβε την παρουσίαση της ελληνικής εκδοχής του show Dancing with the Stars (μετά την αποχώρηση της Ζέτας Μακρυπούλια από τον σταθμό). Τον Οκτώβριο του 2015, ξεκίνησε να παρουσιάζει την ψυχαγωγική εκπομπή Joy αλλά αποχώρησε στα μισά της σεζόν (αρχές 2016) λόγω προβλημάτων με την παραγωγή. Την άνοιξη του 2017 παρουσίασε το talent show So You Think You Can Dance. Τον Απρίλιο του 2019 και έπειτα από δύο χρόνια τηλεοπτικής αποχής, ανακοίνωσε την αποχώρησή της από τον ΑΝΤ1.

Θέατρο - κινηματογράφος

Το 2013, επιλέχθηκε από τον σκηνοθέτη Νίκο Παναγιωτόπουλο, να πρωταγωνιστήσει στην ταινία του, «Η Λιμουζίνα», η οποία προβλήθηκε το φθινόπωρο της ίδιας χρονιάς. Το 2014 πρωταγωνίστησε στην ταινία Η κόρη του Ρέμπραντ, που προβλήθηκε στις 10 Δεκεμβρίου του 2015 και παράλληλα έκανε το θεατρικό της ντεμπούτο με την παράσταση Τρωικός Πόλεμος, ενσαρκώνοντας την Ωραία Ελένη.

Καμπάνιες - διαφημίσεις - συνεργασίες

Σε ηλικία 23 ετών, συνεργάστηκε με την εταιρία Veet Greece. Το 2012, συμμετείχε σε διαφημιστικά σποτ της εταιρίας κινητής τηλεφωνίας Q by Wind, ενώ δύο χρόνια αργοτέρα έγινε το πρόσωπο της εταιρίας προϊόντων ομορφιάς Johnson's Radiant Essentials. 
Από το 2015 μέχρι το 2017 συνεργάζονταν με την εταιρία ρουχισμού Pink Woman και είχε τη δική της σειρά ρούχων, με την επωνυμία Dutchesss Collection. 
Τη σεζόν 2016-2017 έπαιξε στις τηλεοπτικές διαφημίσεις της εταιρίας ρολογιών JCOU Watches. Τον Νοέμβριο του 2017 ανακοίνωσε δύο νέες συνεργασίες. Η πρώτη ήταν με την εταιρεια κινητών Huawei, ενώ η δεύτερη ήταν με την ελληνική L'Oreal Paris, της στην καμπάνια της οποίας έγινε το κεντρικό πρόσωπο. Τον Σεπτέμβριο του 2018, περπάτησε στην πασαρέλα της Εβδομάδας Μόδας στο Παρίσι, για το Le Défilé Fashion Show της L’ Oréal Paris, μαζί με τις Ντάουτσεν Κρους και Εύα Λονγκόρια.

Προσωπική ζωή

Το καλοκαίρι του 2014 ξεκίνησε τη σχέση της με τον επιχειρηματία Δημήτρη Θεοδωρίδη και στις 10 Ιουνίου 2017 παντρεύτηκαν στην Μύκονο.